CHINA CRICKETERS
పాకిస్థాన్‌ సూపర్‌ లీగ్‌లో ఇద్దరు చైనా క్రికెటర్లు
ఇస్లామాబాద్‌: చైనాలో క్రికెట్‌ అభివృద్ధికి పాకిస్తాన్‌ క్రికెట్‌ బోర్డు (పిసిబి) నడుం బిగించింది. ఇందులో భాగంగా ఇద్దరు చైనా క్రికెటర్లను వచ్చే ఏడాది జరిగే పాకిస్తాన్‌ సూపర్‌ లీగ్‌లో (పిఎస్‌ఎల్‌) ఆడేందుకు గాను అంగీకరించింది. దీంతో చైనాలోకూడా క్రికెట్‌కు ఆదరణ లభిస్తుందని ఇరుదేశాల బోర్డులు భావిస్తు న్నాయి. చైనా నేషనల్‌ క్రికెట్‌ జట్టుకి చెందిన ఇద్దరు ఆటగాళ్లు వచ్చే పాకిస్తాన్‌ సూపర్‌ లీగ్‌లో పెషావర్‌ జాల్మి జట్టు తరుపున ఆడనున్నట్లు పాక్‌ అధికారిక పత్రిక ఏపిపి వెల్లడించింది. చైనాలో పురుషులు, మహిళలకు జాతీయ క్రికెట్‌ జట్టు ఉన్నప్పటికీ, గుర్తించదగిన స్థాయిలో ప్రదర్శ ఇవ్వలేకపోతున్నాయి. అంతర్జాతీయ స్థాయిలో పలుమ్యాచ్‌లు ఆడినప్పటికీ ఇంకా చైనా జట్టుకు తగిన గుర్తింపురాలేదు. 2009లో శ్రీలంక జట్టుపై ఉగ్రదాడి జరిగిన తర్వాత పాకిస్తాన్‌లో క్రికెట్‌ ఆడేందుకు మిగతా దేశాలు ఆసక్తి చూపని సంగతి తెలిసిందే. దీంతో తమ జట్టు ఆడే మ్యాచ్‌లకోసం పాకిస్తాన్‌ క్రికెట్‌ బోర్డు యూఏఈ సహా పలు దేశాలపై ఆధారపడుతున్న సంగతి తెలిసిందే. అయితే తాజాగా వాటితో పోలిస్తే చైనాయే తమకు తటస్థ వేదిక కాగలదని పాకిస్తాన్‌ క్రకికెట్‌ బోర్డు (పిసిబి) భావిస్తోన్నట్లు ఏపిపి పేర్కొంది.ఈ మేరకు ఇప్పటికే ప్రతిపాదనలు సిద్ధమయ్యాయని వెల్లడించింది.